IN NOMINE SANCTĘ ET INDIVIDUĘ TRINITATIS. VUALTERIUS*, DEI AMMINICULANTE OMNIPOTENTIS miseratione, Heduensium presul. Si cunctis que ad ęcclesiasticam pertinent providentiam, queque nostri ordinis vel correctione indigent vel opitulatione, pro posse nostro rectitudinis moderamen inpendimus, non solum in hoc piorum ac Deo devotorum predecessorum nostrorum facta imitamur, sed etiam animę nostrę perpetuę beatitudinis gloriam adquirimus. Unde, justis assensum prebentes peticionibus cujusdam bonę devotionis viri, nomine Oddonis*, atque uxoris ejus, nomine Hingolę*, aecclesiam quam prope męnia Belnensis castri, per centum curricula et eo amplius annorum destructam, modo, pro animarum suarum remedio, ad laudem et gloriam Domini Dei Salvatoris reedificare contendunt, non solum ad profectum deducere cohortamur, sed etiam cuicumque ipsorum largitionis dono prefata ecclesia collata visa fuerit monasterio, cum omnibus que ex suis patrimoniis sive que [222] auctoritate regia [221] seniorisque sui illustrissimi scilicet comitis OTTONIS*, Deo hujus rei gratia contulerunt vel contulerint, perpetuo sancimus habere. Et quoniam locus ille, ubi supradicta dedicanda est ecclesia, inter duas vias est, habens a sinistro latere fluvium qui dicitur Bosesa, et ab occidente denominatum castrum, quod nostrae juri ęcclesię minime pertinere dinoscitur, ut nullus inde successoribus nostris per succedentia tempora calumpnię patere umquam queat locus, per hujus noticię decernendo decernimus decretum, ut sine violentia ullius, abbas vel monachi Divionensis cenobii, cui a supradicto viro Oddone et uxore ejus Hingola subjuganda prefata decernitur ęcclesia secundum timorem Dei, tam ex ea quam ex omnibus suis pertinentiis, ex collatis quoque vel conferendis, a jamdictis jugalibus seu quibuscumque fidelibus, faciendi quecumque voluerint liberam habeant potestatem; de terris vero in nostro episcopatu manentibus, quę a fidelibus viris datę sunt vel dabuntur prefatę ęcclesię, decimas earum ipsi perpetuo habere concedimus. Determinationes quoque cimiterii hujus ęcclesie, sicut [222] a glorioso rege Rotberto* distinctae sunt, nos approbamus et confirmamus. Que omnia, ut inconvulsa permaneant, stipulatione subnixa, tam a nobis quam a nostris suffraganeis firmari pontificali auctoritate ratum duximus, quatinus secundum [220] predictorum cartulam, [222] regalisque precepti auctoritatem, episcopalis censura, et Xpisto de suis conferentium corroboret donum et rapacitatis ausum cohibeat invasorum. Ego Vualterius episcopus subscripsi manu mea. (Chrismon) Signum meum. Signum Huboldi* abbatis. Signum Hermuini* abbatis. S’ Gerardi* abbatis. S’ Hunrici* abbatis. S’ Richardi* archidiaconi. S’ Ansisi* cantoris. S’ Aynaldi. S’ Hugonis. S’ Raynaldi* cancellarii. Actum est Belno, in curia Ottonis comitis. Signum OTTONIS comitis. Locus sigilli impressi. Anno incarnati Verbi millesimo quarto, indictione secunda, epacta vicesima sexta, concurrente sexto, regnante Rotberto* rege anno septimo decimo.